Motorola se pregătește pentru lansarea noului său smartphone pliabil, Razr 50 Ultra, după ce acesta a fost certificat de Bureau of Indian Standards (BIS) și Eurasian Economic Commission (EEC).
Nu există încă confirmări dacă modelul XT2453-1, indicativul acestui telefon, va fi disponibil la nivel global sau doar ca variantă regională.
Potrivit unei imagini difuzate de jurnalistul Sudhanshu Ambhore, Razr 50 Ultra va păstra designul caracteristic seriei, cu configurația orizontală a camerei duale și logo-ul Razr vizibil. Un ecran secundar mare este plasat pe panoul din spate, oferind funcționalități extinse fără necesitatea deschiderii dispozitivului. Pe față, smartphone-ul menține ramele subțiri și camera pentru selfie, cu butoanele de volum și de pornire situate pe marginea dreaptă, scrie 91Mobile.
Cu ce specificații vine Razr 50 Ultra
În ceea ce privește specificațiile, Razr 50 Ultra ar urma să fie dotat cu 12GB de memorie RAM și până la 512GB spațiu de stocare, un upgrade considerabil față de modelul anterior, Razr 40 Ultra, care avea 8GB RAM și 256GB stocare. Deși au existat variante mai performante ale modelului anterior în alte piețe, cum ar fi SUA, acestea nu au fost disponibile în România.
Motorola Razr 40 Ultra a fost apreciat pentru faptul că a transformat ecranul exterior într-unul cu adevărat util, îmbunătățind semnificativ experiența utilizatorului. Totuși, bateria de 3800mAh a fost considerată doar decentă. La lansare, prețul său a fost de aproximativ 6000 de lei, însă acum poate fi găsit în magazine la aproximativ 3500 de lei.
Se preconizează că noul Razr 50 Ultra va fi disponibil în albastru, oranj și verde, însă detaliile despre preț și disponibilitate rămân necunoscute.
...citeste mai departe despre "Motorola se pregătește pentru lansarea noului său smartphone pliabil: Razr 50 Ultra" pe Ziare.com